
Auganti energijos vartojimo efektyvumo, elektrifikacijos ir automatizacijos sprendimų paklausa 2025 m. atsispindėjo „ABB Lietuva“ finansiniuose rezultatuose. Bendrovė praėjusius metus užbaigė augindama pajamas ir pelną, kartu tęsdama investicijas į tvarumą bei mažesnį veiklos poveikį aplinkai.
2025 m. UAB ABB pardavimo pajamos sudarė 33 mln. eurų ir buvo 7 proc. didesnės nei 2024 m. Grynasis pelnas augo 4 proc. ir siekė 1,1 mln. eurų, o bendras 2025 m. bendrovės gautų užsakymų kiekis sudarė 30,2 mln. eurų.
Sėkmingi rezultatai buvo pasiekti visuose pagrindiniuose bendrovės verslo segmentuose. Augimą palaikė stabili Lietuvos ekonomikos raida, klientų investicijos į efektyvesnę ir patikimesnę infrastruktūrą, technologinį atsinaujinimą bei tvarius energetikos ir pramonės sprendimus. 
„2025 m. ABB Lietuvoje pademonstravo tvirtą veiklos stabilumą ir gebėjimą augti besikeičiančioje rinkoje. Pardavimo pajamų augimas, didėjantis grynasis pelnas ir solidus užsakymų kiekis rodo, kad mūsų sprendimai, augant elektrifikacijos ir automatizacijos sprendimų paklausai, yra itin aktualūs klientams, o komandos kompetencija ir orientacija į ilgalaikę vertę leidžia nuosekliai stiprinti bendrovės pozicijas Lietuvoje“, – sako UAB ABB valdybos pirmininkė Signe Nurms.
Augimas pagrindiniuose verslo segmentuose
2025 m. teigiama veiklos dinamika fiksuota visose pagrindinėse ABB veiklos kryptyse – elektros variklių ir pavarų, elektrifikacijos, robotikos ir diskretinės automatikos sprendimų srityse.
Elektros variklių ir pavarų, arba „Motion“, verslo sritis Lietuvoje 2025 m. išsiskyrė reikšmingu užsakymų augimu. Gautų užsakymų kiekis padidėjo 27 proc., palyginti su 2024 m., ir reikšmingai viršijo bendrą rinkos augimą. Šį rezultatą lėmė didelė ABB sprendimų paklausa, komandos profesionalumas, dėmesys inovacijoms ir glaudus bendradarbiavimas su klientais.
„Electrification“ verslas metus užbaigė viršydamas metinį užsakymų biudžetą. Tai atspindėjo stiprią paklausą pagrindiniuose produktų segmentuose ir efektyvų darbą su klientais. Elektrifikacijos sprendimai leido atliepti platų Lietuvos rinkos poreikių spektrą – nuo energijos efektyvumo ir atsinaujinančios energijos integracijos iki tinklo patikimumo bei išmaniųjų pastatų sprendimų.
Robotikos ir diskretinės automatikos komanda Lietuvoje sėkmingą veiklos kryptį išlaikė jau ketvirtus metus iš eilės. 2025 m. visi pagrindiniai veiklos rodikliai buvo pasiekti arba viršyti, o tai patvirtino nuoseklų šio segmento augimą ir didėjantį automatizacijos sprendimų aktualumą Lietuvos rinkoje.
„Mūsų rezultatai Lietuvoje rodo, kad šalies įmonės vis aktyviau investuoja į našumą, energijos efektyvumą ir technologinį atsinaujinimą. Matome augantį poreikį sprendimams, kurie padeda klientams veikti efektyviau, patikimiau ir tvariau. Mūsų stiprybė – platus technologijų portfelis, techninis meistriškumas ir gebėjimas pasiūlyti sprendimus, pritaikytus skirtingiems verslo poreikiams“, – teigia S. Nurms.
Tvarumo investicijos ir perėjimas prie elektrinio judumo
Visa bendrovės įsigyta elektros energija – 100 proc. – buvo iš atsinaujinančių šaltinių, o ABB nuosava saulės elektrinė pagamino 59,1 MWh elektros energijos, kuri buvo naudojama bendrovės veikloje arba parduota į tinklą.
„Tvarumas mums nėra atskira iniciatyva – tai kasdienės veiklos dalis. Investicijos į elektromobilių įkrovimo infrastruktūrą, atsinaujinančią energiją ir efektyvesnius sprendimus padeda mažinti poveikį aplinkai, kartu kuriant patogesnes sąlygas darbuotojams. Tokiais sprendimais siekiame įgyvendinti globalius ABB įsipareigojimus, vienas jų iki 2030 m. elektrifikuoti transporto parką, ir kartu praktiškai rodyti pavyzdį klientams bei partneriams Lietuvoje“, – sako UAB ABB valdybos narys Dainius Bružas.
Žvelgdama į ateitį, UAB ABB toliau stiprins savo pozicijas Lietuvos rinkoje, remdamasi aukšta technine kompetencija, plačiu produktų ir sprendimų portfeliu, nuoseklia tvarumo kryptimi bei ilgalaike partneryste su klientais. Bendrovė yra pasirengusi pasinaudoti tolesnio augimo galimybėmis, kurias kuria besikeičiantys energetikos, pramonės automatizacijos ir elektrifikacijos sektoriai.
ABB pasaulinė elektrifikacijos ir automatizavimo technologijų lyderė, Lietuvoje veikia nuo 1992 metų ir skatina tvaresnę ir išteklius tausojančią ateitį. Bendrovės sprendimai apjungia inžinerines žinias ir programinę įrangą tam, kad padėtų pramonės įmonėms pasiekti aukštą našumo lygį, kartu veikti efektyviau, produktyviau ir tvariau, taip įgyjant konkurencinį pranašumą. Bendrovės viduje šiuos sprendimus vadiname „Engineered to Outrun“. Bendrovė gyvuoja daugiau nei 140 metų ir visame pasaulyje turi apie 110 000 darbuotojų. Bendrovės ABB akcijos kotiruojamos SIX Swiss Exchange (ABBN) ir Nasdaq Stockholm (ABB) vertybinių popierių biržose. www.abb.com

